Diari Oficial de la Generalitat Valenciana


Sumari del DOGV 6554, del 29-06-2011 (2011/7277)

RESOLUCIÓ de 5 maig de 2011, de l'Àrea de Relacions Laborals i Seguretat Laboral, de la Direcció General de Treball, Cooperativisme i Economia Social, per la qual es disposa el registre i la publicació del text del Conveni Col·lectiu del Sector de Comerç Detallista de Carnisseria-Xarcuteria de les províncies de Castelló i València. (Codi número 4584471160734).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6554

Data del DOGV
:   29-06-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/7277


Data del document
:   05-05-2011

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * València
    * Castelló de la Plana
    * comerç al detall
    * conveni col·lectiu
    * indústria càrnia

RESOLUCIÓ de 5 maig de 2011, de l'Àrea de Relacions Laborals i Seguretat Laboral, de la Direcció General de Treball, Cooperativisme i Economia Social, per la qual es disposa el registre i la publicació del text del Conveni Col·lectiu del Sector de Comerç Detallista de Carnisseria-Xarcuteria de les províncies de Castelló i València. (Codi número 9631433291821). [2011/7277]  
Vist el text del Conveni Col·lectiu del Sector de Comerç Detallista de Carnisseria-Xarcuteria de les províncies de Castelló i València, subscrit per la comissió negociadora el dia 17 de novembre de 2010, que està integrada de part empresarial per representants del Gremi de Carnissers-Xarcuters de València i província i del Gremi de Carnissers-Xarcuters de Castelló i província, i de part dels treballadors per representants dels sindicats UGT i CC OO, i d'acord amb el que disposa l'article 90, apartats 2 i 3 del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors; l'article 2 del Reial Decret 713/2010, de 28 de maig, sobre registre i dipòsit de convenis i acords col·lectius de treball, i l'article 3 de l'Ordre 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Àrea de Relacions Laborals i Seguretat Laboral, de conformitat amb les competències que té transferides segons el Reial Decret 4105/1982, de 29 de desembre, acorda:  
  
  
Primer  
Ordenar que siga inscrit en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora, i que siga dipositat el text de l'acta.  
  
Segon  
Disposar que siga publicat en el Diari Oficial de la Comunitat Valenciana.  
  
València, 5 de maig de 2011.- El cap de l`Àrea de Relacions Laborals i Seguretat Laboral: Reyes Maximiliano Coronado Coronado.  
  
  
Conveni Col·lectiu de Treball del Sector de Comerç Detallista de Carnisseria-Xarcuteria de les províncies de Castelló i València.  
  
Preàmbul  
La comissió negociadora d'este conveni, compartix la necessitat de plasmar-hi clàusules que permeten fer realitat la plena incorporació de la dona i l'home al món laboral, en igualtat de condicions que els hòmens i sense discriminació de cap tipus.  
Amb l'objectiu abans exposat, pacten les clàusules següents que formen un tot amb la resta de continguts del conveni.  
a. Les ofertes d'ocupació es redactaran de manera que no continguen cap menció que induïsca a pensar que es dirigixen exclusivament a persones d'un o altre sexe.  
b. Els procediments de selecció que impliquen promoció respectaran el principi d'igualtat d'oportunitats.  
c. En matèria de contractació, es promourà que, al mateix mèrit i capacitat, es preveja positivament l'accés del gènere menys representat en el grup professional de què es tracte.  
d. En matèria de formació, es promourà el principi d'igualtat d'oportunitats en aquelles accions formatives referides a les relacions interpersonals en l'empresa.  
e. El nomenclàtor de les distintes categories es realitzarà en un llenguatge no sexista.  
f. La retribució salarial establida en este conveni per a llocs del mateix valor en les distintes categories existents serà idèntica, independentment del gènere a què pertanguen les persones que l'ocupen.  
  
  
  
Capítol I  
  
Article 1. Objecte  
El present conveni col·lectiu té com a objecte regular les condicions de treball i ocupació, així com mantindre un marc de relacions laborals harmòniques entre empresaris i treballadors del sector detallista del comerç de carns, ous, aus, conills de granja, caça i preparats d'estos articles.  
El present conveni es basa en la igualtat de drets i obligacions, sense cap discriminació per raó de sexe, religió, raça, etc., així com ideologia política o sindical, excepte allò concernent al sexe femení quant als drets específics de maternitat.  
Este conveni té força normativa i obliga la totalitat d'empreses i treballadors, dins dels àmbits assenyalats en els articles segon a sisé, ambdós inclusivament. El present conveni obliga com a llei entre parts, els seus firmants i les persones físiques i jurídiques en el nom de les quals se subscriu.  
Les condicions ací pactades formen un tot indivisible, per això no es pot pretendre l'aplicació d'una o diverses de les seues normes, obviant la resta, sinó que, a tots els efectes s'hauran d'aplicar i observar en tota la seua integritat.  
  
Article 2. Àmbit territorial  
El que s'ha pactat en este conveni tindrà aplicació en les províncies de Castelló i València, sense perjuí d'adscripcions posteriors d'altres àmbits.  
  
Article 3. Àmbit funcional  
El present conveni regula les relacions laborals de totes les empreses i els seus treballadors dedicades al comerç menor de carns, recollides en els epígrafs de l'impost sobre activitats econòmiques, números 642.1, al 642,5, ambdós inclusivament.  
  
Article 4. Àmbit personal   
Este conveni s'aplicarà a tots els treballadors empleats en els centres de treball de les empreses incloses en el seu àmbit funcional.  
  
Article 5. Àmbit de vigència i duració   
El present conveni s'aplicarà amb caràcter retroactiu des de l'1 de gener de 2010, i tindrà vigència fins al 31 de desembre de 2012. No obstant això, arribats a l'1 de gener de 2013, es considerarà prorrogat i mantindrà tota la seua vigència fins a la firma d'un nou conveni.  
En cas de denúncia, segons l'article 89 de l'Estatut dels Treballadors, la part que la promoga ho comunicarà de forma fefaent a l'altra part amb una antelació mínima d'un mes. Esta denúncia es comunicarà a l'autoritat laboral competent.  
  
Capítol II  
  
Article 6. Jornada de treball   
La duració màxima de la jornada ordinària de treball serà de 40 hores setmanals en mitjana anual i la jornada anual de 1.796 hores.  
  
Per a poder establir la distribució irregular de la jornada al llarg de l'any, amb possibilitat d'arribar a nou hores diàries de treball, amb la consideració d'ordinàries, les empreses hauran de confeccionar, abans del final de febrer el calendari anual.   
En tot cas es respectarà el descans entre jornades.  
Els menors de 18 anys no podran sobrepassar les 8 hores diàries de treball efectiu.  
El temps de treball es considerarà de manera que tant a l'inici com a l'acabament de la jornada diària el treballador es trobe en el seu lloc de treball.  
Els excessos que al final de l'any s'hagueren produït sobre la duració anual pactada, es compensaran dins del primer trimestre de l'any següent, amb dies o hores de descans, de forma continuada.  
  
Article 7. Descans setmanal   
La jornada laboral es complirà de tal manera que tot treballador puga disposar, addicionalment al diumenge, de mig dia lliure laborable a la setmana o un dia cada dos setmanes.  
Este descans serà establit, de comú acord, entre empresa i treballador, especificant-se concretament el dia en què corresponga a cada treballador, sense que es produïsca obligatòriament acumulacions en els dissabtes a la vesprada o dilluns al matí, i es podran establir els torns necessaris entre la plantilla per a assegurar la deguda atenció al consumidor.   
En aquells casos en què el mig dia de descans no s'acumule al diumenge, es respectaran les vint-i-quatre hores de descans entre el final d'una jornada i l'inici de la següent, com a conseqüència de l'acumulació del mig dia i els descansos entre jornades.  
No podrà traslladar-se el descans esmentat a un altre dia diferent de l'assenyalat, si no és per mutu acord entre empresa i treballador, i en el cas que coincidisca amb dia festiu, hi quedarà subsumit.  
Les empreses podran establir per a tota la plantilla, un mateix període de descans setmanal.  
El calendari laboral redactat, podrà ser modificat dins dels trenta dies següents a aquell en què es conega l'autorització administrativa per a l'obertura de comerços en diumenges i festius.  
  
Article 8. Condicions més beneficioses  
Les condicions més beneficioses podran ser compensades i absorbides en el seu conjunt i en còmput anual, i tindran la consideració de consolidades.  
  
Article 9. Vacances anuals   
El personal gaudirà de trenta-un dia naturals de vacances, per cada any de servici, o part proporcional si no es duu un any de servici.  
  
Les vacances es gaudiran preferentment entre els mesos de maig a octubre ambdós inclusivament, i no s'iniciaran en diumenge ni festiu. En tot cas es podran traslladar a un altre període si l'indicat coincidix en època de major activitat comercial.   
En el cas que, per decisió empresarial, les vacances no es gaudisquen dins del període referit, es compensarà amb dos dies addicionals de vacances o part proporcional, si part d'estes es gaudixen fora del període.   
El treballador haurà de conéixer, almenys amb dos mesos d'anticipació, el seu gaudi de vacances.  
Quan el període de vacances fixat en el calendari de vacances de l'empresa coincidisca en el temps amb una incapacitat temporal o amb el període de suspensió del contracte de treball previst en els articles 48.4 de l'Estatut dels Treballadors i 48 bis de la mateixa llei, es tindrà dret a gaudir les vacances en data diferent de la de la incapacitat temporal o la del gaudi del permís que per aplicació dels preceptes esmentats li pertoque, al finalitzar el període de suspensió, encara que haja finalitzat l'any natural a què corresponguen.  
En el cas que iniciat el període de gaudi de vacances, es produïsca una baixa mèdica que obligue a l'hospitalització del treballador, el període de vacances quedarà interromput exclusivament durant els dies que dure l'hospitalització, i estos dies es gaudiran a continuació del període de vacances o en una altra època de l'any, en funció de les necessitats de l'activitat de l'empresa. En este supòsit, el treballador comunicarà i acreditarà a l'empresa amb la major antelació possible l'hospitalització, la baixa i l'alta mèdica, perquè esta puga determinar el gaudi del període addicional que això genere.  
  
Article 10. Períodes de prova  
Els períodes de prova queden establits de la forma següent:  
30 dies per a contractes inferiors a 1 any de duració.  
45 dies per a contractes superiors a 1 any de duració.  
6 mesos per a personal titulat.  
  
Article 11. Jubilació  
D'acord amb el que disposa la disposició addicional desena de l'Estatut dels Treballadors, les parts pacten la jubilació total obligatòria als seixanta-cinc anys, acollint-se a la normativa aplicable respecte d'això.  
Igualment es pacta la jubilació parcial obligatòria als seixanta-un anys, amb aplicació del que determina el Text Refós de l'Estatut dels Treballadors.  
Les esmentades jubilacions estaran supeditades al fet que el treballador reunisca les condicions generals exigides per a tindre dret a la pensió contributiva de jubilació de la Seguretat Social.  
Aquells treballadors que en complir l'edat convinguda de jubilació no acrediten el dret a la pensió contributiva de jubilació, esta serà obligatòria, en qualsevol dels dos supòsits, quan complisquen els requisits exigits.  
En coherència amb la política d'ocupació encaminada a la seua estabilitat, la transformació de contractes temporals en indefinits i la creació d'ocupació, l'empresa concertarà simultàniament un contracte de treball de relleu, d'anàloga categoria, amb un altre treballador en situació de desocupació, i quedarà obligada a mantindre coberta, com a mínim, la jornada de treball substituïda fins a la jubilació total del jubilat.  
  
Article 12. Permisos retribuïts  
Els permisos retribuïts seran aquells que expressament reculla la normativa laboral vigent en cada moment, que seran extensibles a les parelles de fet degudament registrades, i amb la particularitat següent:  
  
1. 15 dies naturals en cas de matrimoni.  
2. S'establix un permís de dos dies hàbils pel naixement de fill o per la defunció, accident o malaltia greu, intervenció quirúrgica o hospitalització de parents fins a segon grau de consanguinitat o afinitat. Quan, per eixe motiu, el treballador necessite fer un desplaçament a este efecte, el termini serà de quatre dies hàbils. En els supòsits en què el familiar estiga hospitalitzat, este permís podrà ser utilitzat pel treballador en dies alterns.  
3. Un dia per trasllat del domicili habitual.  
4. Pel temps indispensable, per al compliment d'un deure inexcusable de caràcter públic i personal, comprés l'exercici del sufragi actiu. Quan conste en una norma legal o convencional un període determinat, caldrà ajustar-se al que esta dispose quant a duració de l'absència i a la seua compensació econòmica  
5. Quant al permís per lactància que establix l'Estatut dels Treballadors, s'establix que, amb l'objecte de facilitar la conciliació de la vida laboral i familiar, les empreses podran pactar amb els treballadors l'acumulació de tal permís en 23 dies addicionals de descans a continuació del període de suspensió per maternitat. El gaudi d'este permís substituïx a les diferents possibilitats arreplegues en l'Estatut dels Treballadors.  
Conciliació de la vida personal, familiar i laboral  
Reducció de jornada. Qui per raons de guarda legal tinga a la seua atenció directa algun menor de 8 anys o un minusvàlid físic, psíquic o sensorial, que no exercisca una activitat retribuïda, tindrà dret a una reducció de la jornada de treball, amb la disminució proporcional del salari entre, almenys, un octau i un màxim de la meitat de la duració d'aquella.  
Tindrà el mateix dret qui necessite encarregar-se de l'atenció directa d'un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix, i que no exercisca activitat retribuïda.  
La reducció de jornada prevista en el present apartat constituïx un dret individual dels treballadors, hòmens o dones. No obstant això, si dos o més treballadors de la mateixa empresa generen este dret pel mateix subjecte causant, l'empresari podrà limitar el seu exercici simultani per raons justificades de funcionament de l'empresa.  
Conforme el que disposa la Llei Orgànica 3/2007, de 22 de març, per a la igualtat efectiva de dones i hòmens en la qual introduïx un nou apartat 8 en el Text Refós de l'Estatut dels Treballadors, el treballador tindrà dret a adaptar la duració i distribució de la seua jornada de treball per a fer efectiu el seu dret a la conciliació de la vida personal, familiar i laboral, dins dels límits establits en el primer paràgraf del present article.   
Paternitat. El treballador tindrà dret a la suspensió del contracte durant tretze dies ininterromputs, ampliables en el supòsit de part, adopció o acolliment múltiples en dos dies més per cada fill a partir del segon. Esta suspensió és independent del gaudi compartit dels períodes de descans per maternitat regulats en l'article 48.4 del Text Refós de l'Estatut dels Treballadors. Este permís serà ampliat, si és el cas, en el moment en què entre en vigor l'ampliació del permís de paternitat i en els termes que determine en esta norma el Govern.  
En el supòsit de part, la suspensió correspon en exclusiva a l'altre progenitor. En els supòsits d'adopció o acolliment, este dret correspondrà només a un dels progenitors, a elecció dels interessats; no obstant això, quan el període de descans regulat en l'article 48.4 del Text Refós de l'Estatut dels Treballadors siga gaudit en la seua totalitat per un dels progenitors, el dret a la suspensió per paternitat únicament podrà ser exercit per l'altre. El treballador que exercisca este dret podrà fer-ho durant el període comprés des de la finalització del permís per naixement de fill, previst legal o convencionalment, o des de la resolució judicial per la qual es constituïx l'adopció o a partir de la decisió administrativa o judicial d'acolliment, fins que finalitze la suspensió del contracte regulada en l'article 48.4 del Text Refós de l'Estatut dels Treballadors o immediatament després de la finalització de la dita suspensió. La suspensió del contracte a què es referix este article es podrà gaudir en règim de jornada completa o en règim de jornada parcial d'un mínim del 50 per 100, amb l'acord previ entre l'empresari i el treballador, i conforme es determine reglamentàriament.  
  
El treballador haurà de comunicar a l'empresari amb 15 dies d'antelació la data probable del part i la seua voluntat d'exercir este dret.  
  
Excedències. El treballador amb almenys una antiguitat en l'empresa d'un any té dret que se li reconega la possibilitat de situar-se en excedència voluntària per un termini no menor a quatre mesos i no major a cinc anys. Este dret només podrà ser exercitat una altra vegada pel mateix treballador si han transcorregut quatre anys des del final de l'anterior excedència.  
Els treballadors tindran dret a un període d'excedència de duració no superior a tres anys per a atendre cada fill, tant quan ho siga per naturalesa, com per adopció, o en els supòsits d'acolliment, tant permanent com preadoptiu, encara que estos siguen provisionals, a comptar de la data de naixement o, si és el cas, de la resolució judicial o administrativa.   
També tindran dret a un període d'excedència, de duració no superior a dos anys, els treballadors per a atendre un familiar fins al segon grau de consanguinitat o afinitat, que per raons d'edat, accident, malaltia o discapacitat no puga valdre's per si mateix, i no exercisca activitat retribuïda.  
L'excedència prevista en el present apartat, el període de duració de la qual es podrà gaudir de forma fraccionada, constituïx un dret individual dels treballadors, hòmens o dones. No obstant això, si dos o més treballadors de la mateixa empresa generen este dret pel mateix subjecte causant, l'empresari podrà limitar el seu exercici simultani per raons justificades de funcionament de l'empresa.  
En cas de defunció de cònjuge o parella de fet del treballador o treballadora, si queda orfe un fill menor de 12 anys, este treballador o treballadora tindrà dret a una excedència especial no retribuïda. Esta excedència tindrà una duració màxima de 60 dies naturals, comptats a partir del permís establit en este conveni i haurà de ser sol·licitada a l'empresari per mitjà de l'escrit corresponent, en el qual haurà d'aparéixer la data de reincorporació al seu lloc de treball, que es produirà de forma automàtica.  
Permisos no retribuïts. Els treballadors tindran dret a un permís no retribuït de fins a 7 dies per a la realització dels tràmits d'adopció o acolliment d'un menor de 8 anys, ampliable en tres dies més si es tracta d'adopció internacional.   
La petició s'haurà de fer per escrit justificant la causa i serà concedit per les empreses sempre que hi haja causa justificada.  
  
Capítol III  
Condicions econòmiques   
  
Article 13. Plus de compensació   
Tots els treballadors contractats abans de l'1 de gener de 2001, en les províncies de València i Castelló, rebran, com a compensació a la consolidació de les percepcions per antiguitat, en els valors assolits al 31 de desembre de 2000, un plus de dotze euros amb dos cèntims (12,02 €), a incloure en les 12 pagues ordinàries.   
Este plus no pot ser absorbible, ni compensable, ni revalorable, i tindrà la consideració de cotitzable i per a qualsevol tipus de contractació.  
No meritaran este plus, ni cap quantitat per antiguitat els contractes subscrits amb posterioritat al 31 de desembre de 2000.  
  
Article 14. Salaris per a 2010   
Són els que consten en les taules que com annex I s'adjunta al present conveni i són el resultat d'aplicar un increment de l'1% sobre les vigents a 31 de desembre de 2009  
En el cas que s'hagueren aplicat increments inferiors, les diferències resultants des de l'1 de gener de 2010 es pagaran el primer trimestre de 2011.  
  
Article 15. Salaris per a 2011 i 2012  
Salaris 2011   
Els salaris vigents per a l'any 2011 que figuren en l'annex II són el resultat d'aplicar als que figuren en les taules per a 2010, un increment de l'1% a compte de l'IPC real resultant per a eixa anualitat.  
Clàusula de revisió.   
En el cas que al finalitzar 2011, l'IPC real per a eixe any supere l'augment salarial aplicat, es revisaran les percepcions amb efectes retroactius des del dia 1 de gener de 2011 per la diferència entre l'IPC resultant i l'increment efectuat, per a tots els conceptes.  
La diferència al 31 de desembre de 2011, si n'hi ha, es pagarà en el primer trimestre de 2012.  
Salaris 2012   
Els salaris vigents per a l'any 2012 seran el resultat d'aplicar als que figuren en les taules per a 2011, si és el cas revisades, un increment de l'1% a compte de l'IPC resultant per a eixa anualitat.  
Clàusula de revisió.   
En el cas que al finalitzar 2012, l'IPC real per a eixe any supere l'augment salarial aplicat, es revisaran les percepcions amb efectes retroactius des del dia 1 de gener de 2012 per la diferència entre l'IPC resultant i l'increment efectuat, per a tots els conceptes.  
La diferència al 31 de desembre de 2012, si n'hi ha, es pagarà en el primer trimestre de 2013.  
  
Article 16. Pagues extraordinàries  
S'establixen tres pagues extraordinàries denominades de beneficis, estiu i Nadal, que hauran de ser pagades, respectivament: el 30 de març, el 30 de juny, i el 20 de desembre.  
  
Article 17. Complement assistencial consolidat  
El Plus assistencial de l'ordre del 10% del salari base que percebien els treballadors majors de 25 anys, o aquells menors que tingueren la condició de cap de família; queda congelat en els valors adquirits al 31 de desembre de 1994 i no es genera en les noves contractacions.  
  
  
Capítol IV  
Acció social  
  
Article 18. Acció social de l'empresa  
Totes les empreses afectades per este conveni hauran de subscriure una assegurança d'accidents no laborals per un import de vint mil euros (20.000 €) per a cobrir els riscos de mort o invalidesa permanent per a la professió habitual absoluta, o gran invalidesa per accident extralaboral, i amb indemnitzacions segons el barem en cas d'invalidesa parcial per accident extralaboral; així com la mort no accidental per un import de quatre mil euros (4.000 €)  
L'assegurança es cobrirà de la manera següent:  
A) El gremi s'obliga a subscriure una pòlissa mutual col·lectiva amb una entitat asseguradora per a cobrir les quantitats esmentades a favor dels treballadors de les empreses a què s'aplique este conveni. A fi que unes empreses no queden mes gravades que altres en raó de ser superior l'edat dels seus treballadors o menor el nombre d'estos, la prima serà única.  
B) Totes les empreses afectades per este conveni tenen l'obligació d'inscriure els seus treballadors en la pòlissa col·lectiva assenyalada en l'apartat anterior, en el termini no superior a un mes des de l'entrada en vigor del conveni, mitjançant sol·licitud fefaent al gremi, adjuntant-hi relació de treballadors assalariats. Amb caràcter voluntari, en les mateixes condicions, s'hi podran incloure autònoms.  
C) A fi que els sindicats puguen comprovar la total cobertura dels treballadors del sector, no serà vàlida la inclusió dels treballadors en qualsevol altra pòlissa que en tot cas tindrà consideració de voluntària.  
  
D) La no inclusió dels treballadors en la pòlissa col·lectiva per part de les empreses, determinarà que recaiguen sobre elles les garanties de les contingències si arriben a produir-se.  
E) Queden exceptuats de la seua inclusió aquells treballadors que per la seua situació mèdica siguen rebutjats per la companyia asseguradora o aquells que a l'entrada en vigor de la pòlissa es troben en situació d'incapacitat laboral, fins que no obtinguen la seua alta mèdica.  
  
Capítol V  
  
Article 19. Dret supletori   
En allò no pactat en este conveni s'aplicaran les normes generals.  
  
  
Article 20. Mediació i arbitratge   
Es crea la comissió paritària del conveni, com a òrgan d'interpretació del conveni, arbitratge en els conflictes que li siguen sotmesos per les parts amb referència al conveni, vigilància dels pactes, estudi i aclariment, si és el cas, dels acords i normes, vigilància del compliment del que s'ha pactat, i aquelles altres qüestions que se li encarreguen, com ara les discrepàncies en la negociació per a la modificació substancial de condicions de treball de l'article 41 de l'Estatut dels Treballadors.  
  
La comissió paritària estarà composta per vuit membres: quatre nomenats per la part empresarial, dos de Castelló, i dos de València, i quatre pels sindicats, dos de UGT i dos per CC OO.  
La comissió paritària haurà de pronunciar-se en cada cas, sense que puga abstindre's de fer-ho amb el pretext de silenci, foscor o insuficiència del conveni. Si no hi ha al si de la comissió paritària, esta haurà de sotmetre's al procediment de mediació i arbitratge del IV ASEC.   
  
El terme de pronunciament serà com a màxim de vint dies.  
  
Article 21. Indemnització acabament contracte   
Les empreses pagaran una indemnització de dotze dies per any, o part proporcional si és el cas, a l'expiració dels contractes, siga quina siga la seua modalitat, sempre que superen els sis mesos de duració i sempre que no tinguen establit un altre tipus d'indemnització superior a esta.  
  
Article 22. Incapacitat temporal  
Es garantix a tots els treballadors afectats pel present conveni la percepció del 75% del seu salari a partir del quart dia de la seua situació d'Incapacitat Temporal per malaltia comuna i el 100%, en cas d'accident.  
Si la situació d'Incapacitat Temporal excedix de 15 dies, els percentatges pactats es percebran des del primer dia de la baixa.  
  
  
Article 23. Mobilitat  
S'establix la mobilitat funcional i territorial en els termes que fixa el Text Refós de l'Estatut dels Treballadors.  
  
Article 24. Clàusula d'inaplicació de l'increment salarial pactat en el conveni col·lectiu  
1. A fi d'aconseguir la necessària estabilitat econòmica, els increments salarials pactats no seran de necessària i obligada aplicació per a aquelles empreses que acrediten, de forma objectiva i fefaent situacions de dèficit o pèrdues mantingudes en els exercicis comptables dels dos anys anteriors, o d'un any si durant el vigent les vendes tenen un ritme descendent. Així mateix es tindran en compte les previsions per als anys de vigència del conveni.  
A estos efectes serà requisit imprescindible:  
A) Comunicar als representants dels treballadors i a la comissió paritària del conveni col·lectiu, la seua intenció d'acollir-se al present article en el termini de 30 dies naturals des de la publicació en el butlletí oficial corresponent (BOP) del conveni col·lectiu en el primer any de vigència o de la seua actualització per al/s següent/s. Este termini establit té caràcter obligatori. El seu incompliment impedirà les empreses acollir-se a allò que s'ha acordat en este article.  
B) Assolir acord sobre l'increment a aplicar en l'empresa amb els representants dels treballadors en esta. L'acord assolit s'haurà d'enviar, per a la seua plena validesa a la comissió paritària del conveni perquè l'arxive i en done fe quan siga requerida per a això.  
  
C) La negociació tindrà un termini màxim de 30 dies a partir de la data de notificació de l'empresa als representants dels treballadors de la seua intenció d'acollir-se al que assenyala este article.  
D) En els supòsits de desacord s'enviarà la documentació i la proposta a la comissió paritària del conveni perquè resolga en el termini de 15 dies, de manera que la seua decisió tindrà la mateixa força que si s'haguera assolit acord en el període de consultes. La comissió paritària haurà de pronunciar-se per unanimitat i necessàriament sobre l'existència o no de causes justificades de la sol·licitud d'inaplicació, prenent com a base objectiva la documentació ressenyada en el número 2 següent.  
2. La direcció de l'empresa haurà d'entregar als representants dels treballadors la documentació següent:  
Balanç de situació, comptes de pèrdues i guanys dels dos anys de referència, amb les corresponents auditories si correspongueren, i les declaracions de l'impost de societats, que posen de manifest els resultats al·legats per a la inaplicació, així com la previsió de l'any en curs. En les empreses de menys de 50 treballadors, i en funció dels costos econòmics que això implica, se substituirà l'informe d'auditoria per la documentació que resulte necessària dins de l'assenyalada en este mateix número 2, per a demostrar fefaentment la situació de pèrdues, i a més de tota la documentació referida i en qualsevol cas junt amb esta es presentarà un estudi de la incidència dels salaris en l'estructura general de l'empresa.  
3. L'acord assolit definirà expressament si procedix aplicar algun increment retributiu.  
4. Una vegada finalitzat el període de desvinculació, l'empresa s'obliga a procedir a l'actualització immediata dels salaris dels treballadors i, per a això, s'aplicaran sobre els salaris inicials els diferents increments pactats en conveni col·lectiu. No obstant això, i sense perjuí del que s'ha manifestat abans, la direcció de l'empresa i la representació legal dels treballadors, en funció dels resultats econòmics que obtinga l'empresa, durant el període de desvinculació, procediran a la negociació d'una possible recuperació efectiva dels increments no realitzats en el seu moment com a conseqüència de l'aplicació de la desvinculació.  
  
5. No podran fer ús de la clàusula d'inaplicació aquelles empreses que en facen ús durant dos anys consecutius o tres alterns, dins d'un període de 4 anys.  
6. Excepte l'increment salarial pactat en quantia diferent del general del conveni, o altres aspectes que puguen incidir en la recuperació econòmica, la resta del conveni serà de plena aplicació en l'empresa.  
  
7. En el cas que l'empresa objecte de la inaplicació forme part d'un grup d'empreses que actuen en l'àmbit nacional o supranacional i amb la mateixa activitat, que estiguera subjecta a la presentació de comptes anuals consolidats en el Registre Mercantil, la comissió paritària del conveni analitzarà que, arran d'esta connexió, no es pogueren desvirtuar els resultats concrets de l'empresa en qüestió, examinant per a això, si cal, les dades que corresponguen.  
8. En el cas que es tracte d'empreses el rendiment econòmic de les quals es fixe per mitjà d'estimació objectiva (mòduls), la documentació mínima a aportar serien les declaracions de mòduls dels dos anys anteriors, així com les z de caixa que acrediten una reducció de vendes, més l'estudi de la incidència dels salaris sobre l'estructura econòmica de l'empresa, i la resta de la tramitació i efectes són els dits en els punts anteriors.  
  
Article 25. Treball en festius   
Les parts firmants del present conveni sustenten el principi de mantindre la inactivitat mercantil i laboral en diumenges i festius.  
No obstant això, quan per l'autoritat competent siga declarat hàbil comercial un dia festiu o diumenge, i l'empresa decidisca l'activitat, si el personal professional de la plantilla, excepte mossos i aprenents, no assegura la seua presència voluntàriament, almenys en el 50%, podrà establir-se un torn rotatiu de treball fins a completar el 50% mencionat, que es considera el mínim necessari per a garantir la deguda atenció al consumidor. Es podrà aconseguir un màxim de nou hores de treball efectiu, amb caràcter ordinari, gaudint d'una prima del 50% sobre el valor de l'hora ordinària.  
No s'aplicarà en les empreses amb un sol treballador, en les quals en tot cas serà de mutu acord.  
El treball en diumenges i festius s'organitzarà de manera que els treballadors no presten els seus servicis més del 50% dels festius autoritzats com hàbils.  
  
Article 26. Hores extraordinàries  
Si es realitzen hores extraordinàries, estes seran compensades per mitjà de descans, o el seu pagament al 150% del salari base.  
  
Capítol VI  
Contractació  
  
Article 27. Contractació   
a) Contractes de formació. Es podran subscriure per a les distintes categories d'este conveni, llevat de les de conductor, mosso, subaltern, aspirant administratiu i aprenent. La duració no podrà ser inferior a sis mesos, ni excedirà de dos anys, i en la resta s'ajustarà al que determina la llei respecte a este tipus de contracte  
b) Contracte en pràctiques. Estos contractes tindran una duració màxima de dos anys, en els quals els treballadors tindran una retribució mínima del 70% en el primer any i del 80% en el segon, respecte del salari corresponent al lloc de treball que ocupen.  
c) Contractes eventuals per necessitats de la producció. Tindran una duració màxima de 12 mesos, dins d'un període de divuit mesos. En cas de contractar-se per un període inferior, podrà prorrogar-se per acord de les parts, per una sola vegada fins als mencionats 12 mesos.  
d) Contracte d'obra o servicis. Es podran contractar per a la realització d'una obra o servici, amb autonomia i substantivitat pròpia dins de l'empresa. La duració màxima no podrà superar els dos anys.  
e) Les vacants produïdes per jubilacions anticipades dels treballadors seran cobertes per mitjà de contractes de relleu.  
f) Els contractes a temps parcial, tindran una duració mínima de 12 hores setmanals o quaranta-vuit mensuals.  
Les indemnitzacions per finalització de contracte seran les establides en l'article 21 del present conveni.  
  
Article 28. Formació contínua i ocupacional   
Les parts firmants es comprometen a desenvolupar al màxim la formació contínua, així com l'ocupacional, en el marc dels acords establits entre empresaris i treballadors, i s'atribuïxen l'encàrrec de dur a terme plans de formació de caràcter sectorial, en les dues vessants de contínua i ocupacional.  
  
Article 29. Conversió de contractes temporals en indefinits   
Les empreses podran realitzar conversions de contractes temporals en contractes per al foment de la contractació indefinida, en els termes establits en la normativa vigent.  
  
Article 30. Prevenció de riscos laborals   
Tant les empreses com els treballadors del sector, hauran d'assumir l'estricte compliment d'allò que s'ha legislat amb vista a la prevenció de riscos laborals.   
  
Article 31. Faltes i sancions  
Faltes  
Es consideren faltes les accions o omissions que suposen incompliment o desconeixement dels deures de qualsevol índole imposats per les disposicions legals en vigor i, en especial, pel present conveni bàsic.  
  
Així mateix, es consideren faltes les infraccions de qualsevol norma o disposició dictada en particular per cada empresa dins de les seues peculiars característiques.   
Les faltes es classificaran, en consideració a la seua importància i transcendència, en lleus, greus i molt greus.  
Faltes lleus  
Es consideren faltes lleus:  
1. D'una a tres faltes de puntualitat, durant un període de trenta dies naturals, sense causa justificada.  
2. No notificar en dos dies hàbils la baixa corresponent de incapacitat temporal o la raó de la falta al treball per motius justificats, llevat que es prove la impossibilitat de fer-ho.  
3. Faltar un dia al treball sense causa justificada en un període de trenta dies naturals.  
4. L'abandó del treball si causa justificada per breu temps.  
5. Menuts descuits en la conservació del material i utensilis.  
6. La falta incidental de neteja o neteja personal.  
7. No comunicar el canvi de domicili, dins dels deu dies de produït.  
8. Discutir sobre assumptes estranys al treball.  
9. L'embriaguesa ocasional.  
10. Llegir durant el treball qualsevol classe d'impresos o publicacions aliens al servici.  
11. Aquelles altres d'anàloga naturalesa.  
Faltes greus  
Té la consideració de faltes greus:  
1. De quatre a vuit faltes no justificades de puntualitat en un període de trenta dies naturals.  
2. Faltar dos dies al treball sense justificació en un període de 30 dies naturals. Faltar un dia al treball abans o després de festiu, sempre que es produïsquen dos faltes en 60 dies naturals, o tres faltes en 180 dies naturals.  
3. No comunicar amb la puntualitat deguda els canvis experimentats en la família que puguen afectar les prestacions de la Seguretat Social. Si hi ha malícia, es considerarà falta molt greu.  
4. Dedicar-se a jocs durant les hores de treball, siguen estos de la classe que siguen.  
5. No prestar la deguda atenció al treball encomanat.  
6. Simular la presència d'un altre treballador, valent-se de la seua firma, fitxa, o targeta de control.  
7. Negligència o desídia que afecta la bona marxa del treball.  
8. La imprudència en acte de servici que implique risc greu d'accident o avaria de les instal·lacions; podrà ser considerada falta molt greu si hi ha malícia.  
9. Realitzar, sense l'oportú permís, treballs particulars en l'obra o centre de treball, així com utilitzar per a ús propi les ferramentes de l'empresa, tant dins com fora dels locals de treball.  
10. La reincidència en les faltes lleus, excepte en les de puntualitat, encara que siguen de distinta naturalesa, dins d'un trimestre.  
11. L'ocultació de fets o faltes que el treballador haja presenciat, sempre que això ocasione perjuís greus, així com no advertir immediatament els seus caps sobre qualsevol anomalia d'importància que s'observe en les instal·lacions.  
12. L'omissió a posta o per negligència, o ignorància inexcusable, d'informes manifestament injustos o l'adopció d'acords en les mateixes circumstàncies.  
13. Els descuits i les equivocacions que es repetixen ben sovint, o els que originen perjuís a l'empresa, així com l'ocultació maliciosa d'estos errors a la direcció.  
14. Aquelles altres faltes de naturalesa anàloga.  
Faltes molt greus  
Són faltes molt greus:  
1. Les faltes repetides i injustificades d'assistència o puntualitat al treball. Es consideren en esta situació, mes de vuit faltes no justificades de puntualitat en un període de trenta dies naturals, 16 faltes no justificades de puntualitat en un període de cent vuitanta dies naturals, i més de 24 faltes no justificades de puntualitat en un període d'un any.  
  
En el cas de les faltes d'assistència, ho constituïx faltar al treball tres dies, sense causa justificada, durant un període de trenta dies.  
  
2. La indisciplina o desobediència en el treball. Entre altres, es consideraran casos d'indisciplina o desobediència:  
2.1. Els descuits d'importància en la conservació dels materials màquines o ferramentes, quan d'este descuit es derive perill per als companys de treball o perjuí per a l'empresa  
2.2. Causar accident greu per imprudència o negligència inexorable.  
2.3. Fumar en els llocs en què estiga prohibit per raons de seguretat i higiene. Esta prohibició haurà de figurar molt clarament en els llocs de perill per mitjà de cartells, banderes o qualsevol altre sistema convenient.  
3. Les ofenses verbals o físiques a l'empresari o a les persones que treballen en l'empresa o als familiars que convisquen amb ells.  
4. La transgressió de la bona fe contractual, així com l'abús de confiança en l'exercici del treball. Entre altres, es considera transgressió de la bona fe contractual, eixir amb paquets o embolcalls del treball, negant-se a donar compte del contingut dels mateixos, quan se sol·licite pel personal encarregat d'esta missió.  
5. La disminució voluntària en el rendiment de la labor.  
6. L'embriaguesa habitual o toxicomania, si repercutixen negativament en el treball.  
7. Tot comportament o conducta en l'àmbit laboral que atempte el respecte de la intimitat i la dignitat de la dona o de l'home mitjançant l'ofensa, física o verbal, de caràcter sexual. Si esta conducta o comportament es duu a terme prevalent-se d'una posició jeràrquica suposarà una circumstància agreujant d'aquella.  
Sancions  
Les sancions màximes que poden imposar-se en cada cas, segons les faltes comeses, seran les següents:  
Per faltes lleus:  
a) Amonestació.  
b) Suspensió d'ocupació i sou de fins a dos dies   
Per faltes greus:  
a) Amonestació per escrit  
b) Suspensió d'ocupació i sou de tres fins a quinze dies  
Per faltes molt greus:  
a) Suspensió d'ocupació i sou de fins a sis mesos.   
b) Acomiadament disciplinari  
Procediment sancionador  
La notificació de les faltes requerirà comunicació escrita al treballador fent constar la data i els fets que la motiven, qui haurà de justificar la recepció o firmar la conformitat de la comunicació. Les sancions que en l'ordre laboral puguen imposar-se, s'entenen sempre sense perjuí de les possibles actuacions en altres ordres o instàncies. La representació legal o sindical dels treballadors en l'empresa, si n'hi ha, haurà de dur informe de la direcció de les empreses de totes les sancions imposades per faltes molt greus. Els delegats sindicals en l'empresa, si n'hi ha, hauran de ser escoltats per la direcció de les empreses amb caràcter previ a l'adopció d'un acomiadament o sanció a un treballador afiliat al sindicat, sempre que esta circumstància li conste a l'empresari.  
  
Prescripció  
Respecte als treballadors, les faltes lleus prescriuran als deu dies; les greus als vint dies; i les molt greus als seixanta dies, a partir de la data en què l'empresa va tindre coneixement de la seua comissió, i, en tot cas, als sis mesos de la seua comissió.  
  
  
Annex I  
  
Taules salarials 2010  
  
  
  
  
Annex II  
Taules salarials 2011  
  
  
  
  
Annex III  
Complement assistencial consolidat  
  
  
  
Nota: segons el que establix l'article 7, no tenen dret a percebre este complement assistencial consolidat aquells empleats contractats a partir de l'1 de gener de 1995.